《摸鱼儿 吴清峙属题秋圃归帆图》
清代·李符

镜奁中、白蘋风起。扁舟乘兴容与。卞峰未抵皋亭好，便挂归帆南浦。

朝至暮。听两岸萧萧，一派秋声去。贪看云树。任倚榜沉吟，推篷欹坐，收拾眼前句。

闲情好，寂寞谁为伴侣。漫寻沙觜鸥鹭。有人更在烟波外，欲向画中呼汝。

留且住。同泛入、芦花野馆桥横处。衔杯共语。怕索米长安，马头鞭影，催别短亭路。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。